বাংলাদেশে ১১ জানুয়ারিকে শুরু থেকেই সমর্থন দিয়ে আসছে সেখানকার বেশ কিছু মিডিয়া। এইসব মিডিয়ার কোনও কোনওটি এখন আবার প্রশ্নবিদ্ধ তাদের প্রতিষ্ঠা ও উত্থান নিয়ে। বাংলাদেশের মিডিয়াতে কারা বিনিয়োগ করছে তা নিয়ে বেশ কয়েকটি রিপোর্ট প্রকাশ পেয়েছে বিভিন্ন সংবাদপত্র ও ওয়েবসাইটে। আর বাংলাদেশে সেই রিপোর্ট প্রকাশ করায় আদালতে মামলা হয়েছে জোটপন্থী একটি সংবাদপত্রকে। মিডিয়ার এসব নগ্ন বিরোধ বাংলাদেশের জনগণকেও নানাভাবে বিভ্রান্ত করছে। এসব মিডিয়ার তত্ত্বাবধানে বাংলাদেশে ‘গোপাল বড় ভালো ছেলে’ জাতীয় একটি সুশীল সমাজ এবং পরিবর্ধিত তরুণ সুশীল সমাজও গড়ে উঠেছে, যারা সুশীল রাজনৈতিক তত্ত্ব প্রচার করে চলেছেন; কোটি কোটি টাকার মুনাফা কামাচ্ছে এইসব কোম্পানিগুলো, তারপর সেরা রাধুনি, সেরা লেখক, সেরা তারকা কিংবা সেরা গায়ক-গায়িকা বা নতুন মুখ ইত্যাদির অনুসন্ধান ও নির্বাচনের মধ্যে দিয়ে বোকা বাক্সের সামনে বসে থাকা ব্যাপক মধ্যবিত্ত শ্রেণীকে কব্জা করে ফেলেছে এরা। পুরস্কারের মোহগ্রস্ত তরুণ প্রজন্ম ও তাদের অভিভাবকদের কল্যাণে তাদের সমস্ত অন্যায়ই জায়েজ হয়ে যাচ্ছে। কবি সুকান্ত লিখেছিলেন, ‘আঠারো বছর বয়স কী দুঃসহ/ স্পর্ধায় নেয় মাথা তুলবার ঝুঁকি…’। কিন্তু এখন আঠারো বছরের তরুণরা যাতে প্রতিবাদী চোখ তুলবার বদলে লোলুপ চোখ তুলে তাকাতে শেখে তারই আয়োজন চলছে সেখানকার কর্পোরেট সংস্থাগুলোর কাছে বিকিয়ে যাওয়া সুশীলদের তত্ত্বাবধানে।